Egy éven át üresen állt, mert Lajos Fülöp király "(Louis Philippe d’Orléans)" inkább a közeli Palais-Royal palotában lakott. Egy befolyásos politikus, Casimir-Pierre Périer tanácsára a monarchia tekintélyének javítása érdekében a király végül mégiscsak beköltözött a Tuileriák palotájába. A palota egy éven át nagyszabású és költséges renováláson ment keresztül. Így az Óra pavilonban egy nagy lépcsőházat építettek, ami a mai napig fennmaradt. Lajos Fülöp az eredeti tervek megvalósításaként szerette volna egyesíteni a Tuileriákat és a Louvre-t, de tervét pénzhiány miatt el kellett vetni, és az csak III. Napóleon császár idején valósult meg. 1848-ban újabb forradalom tört ki, Lajos Fülöp elmenekült, kikiáltották a köztársaságot, és a palotát ismét kifosztották. A forradalom alatt és egy ideig utána is hadikórházként használták. 1852-ben Louis-Napoléon Bonaparte köztársasági elnök költözött bele, miután puccsal császárrá kiáltatta ki magát.